CONSILIUL SUPERIOR AL MAGISTRATURII

INSTITUTUL NAŢIONAL AL MAGISTRATURII
ANUNŢ
           Prin Hotărârea nr. 98/09.07.2026, Plenul Consiliului Superior al Magistraturii a aprobat organizarea concursului de admitere la Institutul Naţional al Magistraturii, la București, în perioada iulie 2026 – aprilie 2027, în condițiile Legii nr. 303/2022 și ale Regulamentului privind admiterea la Institutul Naţional al Magistraturii, aprobat prin Hotărârea Plenului Consiliului Superior al Magistraturii nr. 114/2023, cu modificările și completările ulterioare, astfel: 

· 4 octombrie 2026  – test  grilă de verificare a cunoștințelor juridice la materiile drept civil, drept procesual civil, drept penal și drept procesual penal;
· 31 octombrie 2026 - proba scrisă de verificare a cunoștințelor juridice la materiile drept civil, drept procesual civil;
· 01 noiembrie 2026 - proba scrisă de verificare a cunoștințelor juridice la materiile drept penal, drept procesual penal;

· 5-14 februarie 2027 - testarea psihologică;

· 6-21 martie 2027 - susținerea interviului.


Concursul se organizează pentru ocuparea a  240 de  locuri de auditori de justiție – Institutul Naţional al Magistraturii și pentru ocuparea a trei (3) posturi de personal de specialitate juridică asimilat judecătorilor si procurorilor în cadrul Parchetului de pe lângă Înalta Curte de Casaţie şi Justiție.

Candidații NU se pot înscrie concomitent şi la concursul de admitere în magistratură organizat în condiţiile art. 63 din Legea nr. 303/2022 privind statutul judecătorilor şi procurorilor, aprobat în aceeași ședinţă de către Plenul Consiliului Superior al Magistraturii.

Potrivit art. 5 alin. (3) din Legea nr. 303/2022, poate fi admisă la Institutul Naţional al Magistraturii persoana care îndeplinește cumulativ următoarele condiții: 
a) are cetățenia română, domiciliul în România și capacitate deplină de exercițiu;

b) este licențiată în drept;

c) nu are antecedente penale și se bucură de o bună reputație;

d) cunoaște limba română;

e) este aptă din punct de vedere medical și psihologic, pentru exercitarea funcției.
Condiția de a fi apt din punct de vedere medical se dovedește prin certificat medical eliberat de un medic specializat în medicina muncii, la cererea fiecărui candidat, pe baza unui barem medical aprobat prin hotărâre a Plenului Consiliului Superior al Magistraturii la propunerea unei comisii medicale de specialitate numite prin ordin al ministrului sănătății. Pentru eliberarea certificatului medical, candidatul trebuie să se prezinte la medicul de medicina muncii cu un document emis de medicul de familie, din care să rezulte afecțiunile cronice cu care este în evidență. 
Medicul de medicina muncii va elibera un certificat medical, prin raportare la baremul medical aprobat prin Hotărârea Plenului Consiliului Superior al Magistraturii nr. 93 din 25 mai 2023, în certificatul medical fiind necesar să se specifice expres acest aspect (exemplu: APT/INAPT pentru exercitarea funcţiei de magistrat conform H.C.S.M. nr. 93/2023).
Verificarea îndeplinirii condiției de a se bucura de o bună reputație se efectuează după afișarea rezultatelor definitive ale concursului şi numai pentru candidaţii admişi după cele două etape ale concursului.
Cererile de înscriere la concurs și actele prevăzute în cuprinsul art. 4 alin. (11) din regulament se depun în format online prin intermediul platformei informatice puse la dispoziție de Consiliului Superior al Magistraturii, disponibilă la adresa https://csmapp.csm1909.ro. Înscrierea la concurs se realizează în termenul prevăzut de calendarul concursului publicat pe paginile de internet ale Consiliului Superior al Magistraturii şi Institutului Naţional al Magistraturii, respectiv până la data de 10.08.2026, orele 23:59.

Instrucțiunile privind folosirea platformei electronice se regăsesc publicate pe paginile de internet ale Consiliului Superior al Magistraturii şi Institutului Naţional al Magistraturii împreună cu prezentul anunț.

Pentru orice dificultăți tehnice întâmpinate se va contacta departamentul IT din cadrul Consiliul Superior al Magistraturii sau se va trimite e-mail la adresa de poștă electronică helpdesk@csm1909.ro. Pentru orice alte aspecte vizând organizarea concursului se poate trimite un mail la adresa de poștă electronică admitereinm@csm1909.ro.
În cazul în care nu au acces la internet sau nu dispun de mijloace tehnice pentru a realiza transmiterea documentelor în format online, precum și în cazul în care platforma informatică nu funcționează, candidații vor completa o declarație tipizată cu privire la aceste aspecte, publicată împreună cu prezentul anunț, iar cererile pentru înscrierea la concurs se vor depune, personal sau prin mandatar cu procură specială, în același termen, la orice tribunal sau, după caz, parchet de pe lângă tribunal.
La cererea de înscriere se anexează, conform art. 4 alin. (11) din regulament, în format scanat sau, după caz, în format letric (pentru situațiile de excepție în care înscrierea se realizează la tribunal sau parchet), copii simple după următoarele acte:

a) certificatul de naștere;

b) actul de identitate;

c) diploma de licență, însoțită de suplimentul la diplomă/foaia matricolă, sau, în cazul celor pentru care diploma de licență nu a fost eliberată încă, adeverința provizorie;

d) dovada plății taxei de înscriere;

e) certificatul de cazier judiciar;

f) certificatul medical eliberat în condițiile art. 16 alin. (1) din Regulamentul de concurs.
În cuprinsul cererii de înscriere la concursul de admitere la Institutul Naţional al Magistraturii, candidatul optează pentru locurile de auditori de justiție sau pentru posturile vacante de personal de specialitate juridică asimilat judecătorilor şi procurorilor scoase la concurs,     putându-se formula o singură opțiune. În cazul posturilor vacante de personal de specialitate juridică asimilat judecătorilor și procurorilor scoase la concurs, opțiunea se formulează fără a specifica instituția în cadrul căreia este postul vacant.
Prin Hotărârea Plenului Consiliului Superior al Magistraturii nr. 98/09.07.2026 s-a prevăzut posibilitatea pentru absolvenții facultăților de drept care susțin licenţa în perioada de înscriere sau ulterior perioadei stabilite pentru depunerea cererilor de înscriere la concursul de admitere la Institutul Naţional al Magistraturii, de a depune dosarele de înscriere în perioada stabilită pentru înscriere conform calendarului de concurs, cu obligaţia depunerii adeverinței de licenţă până la data de 07 septembrie 2026.
Taxa de înscriere, în cuantum de 1.700  RON, se plătește în contul Consiliului Superior al Magistraturii, completându-se următoarele date:  
CONT IBAN: 
RO12 TREZ 70020E 335000 XXXX

CUI: 


16973795
BENEFICIAR: 
CONSILIUL SUPERIOR AL MAGISTRATURII

SUMA: 

1.700 LEI

DETALII TRANSFER: - NUME ŞI PRENUME CANDIDAT,

                                          - CNP CANDIDAT,

                                          - ADMITERE INM.
Plata taxei de înscriere se poate efectua şi direct din aplicația de înscriere, prin utilizarea portalului ghiseul.ro.
Examinarea candidaților se va face în două etape. 
Prima etapă este eliminatorie și constă în susţinerea următoarelor probe scrise:

1. Test grilă de verificare a cunoștințelor juridice prin susţinerea unei probe, tip grilă cu 100 de întrebări, câte 25 pentru fiecare din următoarele materii:

· drept civil

· drept procesual civil

· drept penal

· drept procesual penal

Lucrările se notează cu „admis” sau „respins”, în funcţie de punctajul obţinut de candidat. La testul grilă fiecare răspuns corect valorează 1 punct. Sunt declarați admiși la această probă candidații care au obținut minim 60 de puncte, echivalentul notei 6,00, în ordinea descrescătoare a notelor obținute, în limita dublului numărului de locuri de auditori de justiție scoase la concurs. Numărul candidaților admiși se suplimentează în cazul mediilor egale cu cea a ultimului candidat admis.
2. O probă scrisă de verificare a cunoștințelor juridice, teoretice și practice, susținută la drept civil și drept procesual civil, respectiv la drept penal și procesual penal. Această probă se susține pe parcursul a 2 zile:
- prima zi - drept civil și drept procesual civil;
- a doua zi - drept penal și procesual penal.
La proba scrisă de verificare a cunoștințelor juridice, teoretice și practice, participă numai candidații declarați admiși la testul grilă de verificare a cunoștințelor juridice.
Lucrările scrise se notează distinct, la drept civil şi drept procesual civil, respectiv drept penal și drept procesual penal, cu note de la 0 la 10. Nota probei scrise de verificare a cunoștințelor juridice este media aritmetică, cu două zecimale, fără rotunjire, a notelor obținute la fiecare lucrare.

 Pentru a fi declarat admis la această probă, candidatul trebuie să obțină cel puțin nota 5 la fiecare lucrare și cel puțin media 6.
Nota obținută la prima etapă este media aritmetică a notelor obținute la cele două probe.
A doua etapă constă într-o testare psihologică și în susținerea unui interviu.
1. La testarea psihologică participă numai candidații declarați admiși la fiecare dintre cele două probe din cadrul primei etape. 
Testarea psihologică constă în susținerea unui test scris și a unui interviu în faţa unui  psiholog desemnat de Consiliul Superior al Magistraturii din rândul psihologilor din cadrul Consiliului Superior al Magistraturii, Înaltei Curți de Casație și Justiție, curților de apel ori din Registrul unic al psihologilor cu drept de liberă practică din România atestați în condițiile legii. Rezultatele testării psihologice sunt concretizate într-un raport, care cuprinde profilul psihologic al fiecărui candidat, precum și calificativul „Admis” sau „Respins”.
2. Candidații declarați a fi apți din punct de vedere psihologic pentru exercitarea funcției participă la proba interviului, în ordinea descrescătoare a notei obținute la prima etapă, stabilite conform art. 17 alin. (4), și în limita unui număr egal cu o dată și jumătate din numărul de locuri de auditori de justiție scoase la concurs. În cazul unui număr impar de locuri, rotunjirea se face la numărul mai mare. Numărul candidaților admiși pentru susținerea interviului se suplimentează în cazul mediilor egale cu cea a ultimului candidat admis.
Interviul constă în:
a) prezentarea candidatului prin prisma experienței personale și profesionale; 

b) elaborarea în scris a unei analize cu privire la interpretarea unui text la prima vedere, pe baza unui subiect extras de către candidat, și susținerea orală a acesteia;
c) analiza orală a unei spețe cu elemente de etică specifice profesiei.

           În funcție de punctaj se acordă calificativul admis sau respins. Sunt declarați admiși la această probă candidații care au obținut nota minimă 7.
Metodologia privind susținerea interviului și metodologia testării psihologice sunt anexă la Regulamentul de concurs, care este publicat pe paginile de internet ale Consiliului Superior al Magistraturii şi Institutului Naţional al Magistraturii împreună cu prezentul anunț.

Potrivit art. 30 din Regulamentul privind concursul de admitere la Institutul Naţional al Magistraturii, după cele două etape ale concursului sunt declarați admiși candidații care au obținut calificativul admis la interviu, în ordinea descrescătoare a notei obținute la prima etapă a concursului, în limita numărului de locuri de auditori de justiție, respectiv a numărului de posturi vacante de personal de specialitate juridică asimilat judecătorilor și procurorilor scoase la concurs.
Clasificarea candidaților urmează a se face în ordinea descrescătoare a notelor obținute la concurs în funcție de opțiunea candidatului.

Conform Hotărârii Plenului Consiliului Superior al Magistraturii nr. 98/09.07.2026, datele candidaţilor participanți la concursul de admitere la Institutul Național al Magistraturii se vor anonimiza începând cu publicarea rezultatelor verificării dosarelor candidaților.
Link-uri utile:

www.csm1909.ro
https://csmapp.csm1909.ro
www.inm-lex.ro
ghiseul.ro   
www.anaf.ro 
https://www.anaf.ro/anaf/internet/ANAF/servicii_online/Inregistrare_persoane_fizice
2

